رومانيا

رومانيا دولة من دول أوروبا الشرقية و تحديدا فى جنوب شرق  اوروبا الوسطى و بتيجى للشمال من شبه جزيرة البالكان و بتطل على البحر الاسود و بيحدها من ناحية الجنوب نهر الدانوب.
رومانيا ليها حدود مشتركة مع الدول الاوربية دي: صيربيا، المجر، اوكرانيا، مولدوفيا و بلغاريا. اول ما اتكونت الدولة كانت عبارة عن اتحاد بين مولدوفيا و ولاهيا ودا كان سنة 1859 و بعديها انضمت بقية المناطق اللى بتتكلم رومانى سنة 1918 و كونوا الدولة زى ما هى معروفة دلوقتى تقريبا ما عدا ان جزء منها ضمه الاتحاد السوڤييتى بالقوه فى نهاية الحرب العالميه التانيه و الجزء دا معروف دلوقتى باسم جمهورية مولدوفيا.
عدد سكان رومانيا حوالى 22 مليون انسان و مساحتها 238392 كيلومتر مربع و عاصمتها بوخارست اللى هى كمان تعتبر اكبر مدينة فيها. الثورة اللى حصلت فى 1989 و قضت على الحكم الشيوعى .
بدات اول ما بدات من تيميشوارا و بعدين انتشرت لكل مدن رومانيا. رومانيا دولة عضوة فى الاتحاد الاوروبى من اول يناير 2007 و كمان عضوة فى الناتو و منظمة الدول الفرانكفونية.

اصل الاسم 
اسم رومانيا منسوب للرومان و ليه علاقة بالامبراطورية الرومانية اللى بدورها منسوبة لعاصمتها روما (و فى اصل اسطورى لتسمية مدينة روما الايطالية بينسبها للتوامين رومولوس و ريموس).

السكان 
حسب تعداد سنة 2002، رومانيا يعيش فيها حوالى 21,700,000 انسان زى بقية دول شرق  اوروبا العدد هاذا مترشح للنقصان بسبب انخفاض نسبة المواليد. حوالى 89.5 % من السكان رومانيين اصليين و الباقى اقليات زى المجريين و الغجر و كمان فى اقليات اخرى لاكن نسبتهم قليلة لا يتعدا 1.4%.
اللغة الرسمية لرومانيا هى الروماني و هى واحدة من اللغات الرومانسية مثلها زى الاسبانى و الطليانى و الفرنساوي.و ايضاً فى لغات اقليات معترف بيها رسميا زى المجرى و الغجري. اللغات الانجليزى و الفرنساوى معروفة على مستوى واسع و خصوصا الانجليزى بين الشباب.

الدين 
رومانيا دولة علمانية حسب الدستور يعنى مافيش حاجة اسمها دين رسمى للدولة بس اغلب السكان بينتموا للكنيسه الاورثوزوكسيه الرومانيه(حوالى 86 % من السكان) و جمبهم فيه اقليات دينيه كتيره زى الروم الكاتوليك والبروتستانت و شوية سكان مسلمين و يهود.

التاريخ 
اقدم بقايا للانسان فى اوروبا اتلقت فى رومانيا و كان عمرها حوال 42,000 سنة ومن المحتمل ان الرومانيين هما اول البشر اللى قدرو يوصلو لقارة اوروبا. اول واحد يكتب عن الناس اللى كانو عايشين فى رومانيا هو هيرودوت فى كتابه الرابع سنة 440 (ق ع ح) و اللى حكى فيه عن هزيمة الامبراطور الفارسى داريوس الاعظم على ايد الداشيين اللى كانو عايشين فى منطقة اسمها داشيا ( فى الوقت الحالى بتضم رومانيا و مولدافيا و حتت من شمال بولجاريا). الامبراطور الرومانى تراجان غزا بلاد داشيا و غلب شعبها والملك بتاعها ديتشتبال فى حروب استمرت من سنة 101 لحد 106 (ع ح ) و بعديها بقت داشيا حتة (مقاطعة) رومانية. الامبراطور الرومانى تراجان و هو راجع لروما بعد الانتصار جاب معاه 165 طن من الدهب و 330 طن من الفضة استولى عليهم من داشيا.
فى العصور الوسطى الرومانيين عاشو فى تلات مناطق: والاهيا،مولدافيا و ترانسيلفانيا.
والاهيا و مولدافيا وقعو تحت الاحتلال العثمانى و ترانسيلفانيا اتضمت بالقوة للامبراطورية النمساوية-المجرية.و بكدا اتقسمت رومانيا بين القوى العظمى فى الوقت دا وبقى الرومانيين مواطنين من الدرجة التانية فى بلادهم.فى 1914 لما قامت الحرب العالمية الاولانية، رومانيا اعلنت الحياد بس تحت ضغط الحلفا اعلنت رومانيا الحرب على المحور سنة 1916 ووعدتها القوى الكبير بجعمهم فى انهم يعملو دولة موحدة و مستقلة.و فعلا فى نهاية الحرب و فى سنة 1918 اتحدت ترانسيلفانيا مع والاهيا و مولدوڤا و عملو رومانيا الكبرى.فى الحرب العالمية التانية حاولت رومانيا لتانى مرة تتنيها على الحياد بس اضطرت اخيرا انها تدخل الحرب جنب المحور ضد الحلفا وبسبب هزيمة المحور فقدت رومانيا حتت كبيرة من اراضيها للاتحاد السوفيتى واحتلها الجيش الاحمر و بعديها دخلت فى حلف وارسو وانضمت للستار الحديدى و الكتلة الشيوعية فى زمن الحرب الباردة.فى سنة 1989 حصلت ثورة فى رومانيا انتهت فيها الشيوعية واتعدم نيكولاى شاوشيسكو اخر رئيس شيوعى لرومانيا بالرصاص هو و مراته قدام التليفزيون و اعلن الثوار الديمقراطية و الانتخابات الحرة و حريات تانية كتيرة.الريس الحالى لرومانيا هو ترايان باسيسكو و ريس الوزرا هو ايميل بوك.

مناطق رومانيا 

رومانيا فيها خمس مناطق اساسية مشهورين بتنوعهم الجغرافى ودا بيخليها من احسن الوجهات السياحية فى اوروبا.
 ترانسيلڤانيا: اكبر مناطق رومانيا و بيحدها من الشرق و الجنوب جبال الكاربات و اللى كانت زمان بتعملها حماية ضد الغزوات الخارجية اللى جاية من ناحية الشرق.سكانها الاصليين هما الرومانيين بس جه مجريين فى القرن العاشر و جه كمان المان فى القرن الاتناشر و استوطنو فيها جنب السكان الاصليين.
 مولدوڤا (مولداڤيا): هيا موجودة فى شمال شرق رومانيا و بتمتد من جبال الكاربات لحد نهر الدنيستر.فى سنة 1940استولى الاتحاد السوفيتى على المنطقة اللى بين نهر البروت و نهر الدنيستر و ضمها ليه بالقوة  رغم 60% من السكان كانو رومانيين. فى سنة 1990 استقلت مولدوڤا عن الاتحاد السوفيتى بمساعدة رومانيا بس المولدوفيين فضلو انهم ما ينضموش للوطن الام رومانيا و اعلنو نفسيهم دولة مستقلة باسم جمهورية مولدوڤا.( ماتتلخبطش بين جمهورية مولدوڤا المستقلة وبقية منطقة مولدوڤا اللى تنتها حتة رومانيا).
 والاهيا: اللى فى جنوب رومانيا و اللى فى وسطها العاصمة بوخارست. المنطقة دى عبارة عن اراضى سهلة و خصبة
 دوبوروجا Dobrogea: واللى بتطل على ساحل البحر الاسود و وقعت تحت الاحتلال العثمانى فترة طويلة و عشان كدا فيها جوامع و مسلمين اكتر من اى منطقة تانية فى رومانيا.اكبر مدينة فى دوبوروجا هى كونستانتسا و اللى كمان بتعبر اهم مينا فى رومانيا.
 بانات: فى المنطقة الغربية من رومانيا و بتحدها صيربيا و اكبر مدينة فيها هى تيميشوارا.

 
رومانيا
دول مسيحيه
دول اعضاء فى الاتحاد الاوروبى